Syklon raserer Samoa - uten strøm i to uker
Det ble erklært krisetilstand etter at syklonen «Evan» feide inn over øynasjonen med 200.000 innbyggere torsdag ettermiddag. Syklonen hadde en vindstyrke på opp mot 165 kilometer i timen, og ifølge New Zealands utenriksminister Murray McCully skal tre mennesker ha mistet livet da stormen rykket opp trær med roten, rev tak av hus, oversvømte byens gater og la kraftverket i grus, skriver Ap. Dette er foreløpig ikke bekreftet av politiet på Samoa.Sykehus og andre viktige funksjoner må skaffe seg strøm fra egne generatorer. Flyplassen er stengt. I tillegg til at tre mennesker skal ha mistet livet, er flere barn savnet etter at de ble feid bort da elva gjennom byen gikk over sine bredder, skriver NTB. Vannforsyningen er også brutt, og de fleste av øyas hovedveier er sperret av nedblåste trær og telefonstolper, mens hundrevis av mennesker har søkt tilflukt i evakueringssentre.Tropiske stormer er relativt vanlig ved Samoa, men «Evan» var langt kraftigere enn normalt, og innbyggerne fikk ingen varsler om hvor ødeleggende den ville være. Ifølge redaktør i Samoa Observer Keni Lesa var vinden så kraftig at den slang biler opp i trærne. Ifølge Lesa ser landsbyen Lelata utenfor Apia ut som om en tsunami har truffet den. (VG Nett/NTB)
Den lille stillehavsnasjonen Samoa må tåle to uker uten strøm etter at syklonen «Evan» raserte hovedstaden Apia.